
[image: ]URBANE OD A DO Ž
 Maja Urban
[image: ]
    A

  
    AMERIČKA

     

    kad na podu u učionici

s ostalom djecom sjediš

u krugu

kad se treba moliti

valjda je opet bio nekakav potres

više se ne sjećaš

mali sedmogodišnji američani se mole

na glas pred učiteljicom

za mame i tate i takve stvari

zna dijete da ovo nije prilika

spominjati nove role ili bicikl

a ti čekaš red i misliš spomenuti rat u hrvatskoj

da se završi

iako ti je zapravo savršeno svejedno

samo što svi žele da bude gotovo

pa bi valjda i ti trebala isto

vratiti se kući

paše uz molitve druge djece

odudara kao nešto novo

samo u tvojoj glavi

ne izričeš

možda ipak nije prikladno

možda je preosobno

pa kombiniraš tuđe varijacije

i tako ti nije jasno koji je smisao svega

a za besmisao je bilo rano

  
    B

  
    BAMBIJEVA

     

    primjer nježnosti uz cestu

na snijegu

bilo bi lijepo

tako izgledati

mrtav

u mraku

samo auti prolaze

i snijeg kao jorgan

na kojem ležiš

ne bojim te se

ne dotičem te se

znam da si hladan

moja toplina te ne može ugrijati

nebo bez zvijezda

i ugažena staza

mir bjeline

ne mogu te uslikati

tvoja krhkost me opčinjava

beskrvno

možda si izgubio dah

samo zbog mene

    najljepši zimski prizor

ne bi bio ljepši

da spavaš

pompa smrti u snijegu

na vrhu nevažnosti

čekaš mene

nježan kao utvara

stvaran kao led

spotičem se

o tvoju ljepotu

na putu

u tami

    teško je odvratiti

pogled

od tvoje hladne nedužnosti

koja me odabrala

za promatrača

    zapamtila bih te

i svaki tvoj djelić

slavila žrtvama i vinom

    s jedne strane farovi

s druge strane mine

daju ritam

mojim zjenicama

udaljenost se sužava

divota

zatvorena u noći

nepoznanice

i

mog neustrašenog

bezdana

  
    BENZINSKA

     

    je bogom dano mjesto

jer ima:

a) piva

b) hrane

c) kave

d) WC!

i gume možeš napumpati

na biciklu

    benzinska je kao dvolitrica piva

(na kraju dana)

kao juhica iz vrećice

(kad umireš od mamurluka)

kao knjižara u koju se uđeš ugrijati

(usred zime)

kao naočale iz deema

(kad oćoraviš)

kao rakija

(kad ti ponestane paste za zube)

kao osmjeh krezube konobarice

(kad ti sve lađe potonu)

  
    BEOGRADSKA

     

    kojim jezikom progovoriti u beogradu

gladan

u jedno jutarnje jutro

nakon cjelonoćnog vlaka

ošamućen

po zimi koja bi trebala biti proljeće

ili obratno

na kojem jeziku tražiti

burek i jogurt

pljeskavicu i pivo

nemoj zaboraviti

zaboraviti

molim i hvala

izbaciti

kako naručiti kavu

taj f zvuči ko da sam sebi nježno

lomiš nogu

prijetvorno

hipokrizija živa

ili govoriti po naški

po svom

po tvom

da te ceo svet razume

  
    BESPOSLENA

     

    na ozbiljne probleme

smo postali imuni

svjetski i građanski

ratovi i raspadi sistema

kao dnevni refren

industrija zaplašivanja

i tjeranja u kut

na koljena

a za desert ti serviraju

nabildanu sreću

i instantnu zahvalnost

izumrlim božanstvima

jer je nekom ipak gore

ikonografsko nezadovoljstvo

gušiš megalomanijom

bez pokrića

zadnji stadij

kad ti više ne treba ića

samo pića

  
    BIVŠA

     

    izvirujem iz svakog kuta

tvog staništa

moji ždralovi

lete po tvojoj dnevnoj sobi

ulazim u svoj bivši život

kao uplakani duh

  
    BORGOVSKA

     

    dragi borg

recimo da ti je ovo za rođendan

kao da pišem tebi

ne bi priličilo…

ovakve stvari…

dnevničke…

dobit ćeš buteljicu egri bikavéra

ako uopće budeš slavila

a i ako ne

možda više ne cugaš

otkad si se pomajčila

njušim da nećemo ići na plažu

sa svijećama, gitarama i hektolitrima cuge

nećeš zavijati zombi, zombi

a ja se neću osjećati ko mali zeleni

za šest godina će ti kala krenuti u školu

    za rođendan ti želim da se do tada

a ni kasnije ja osobno ne umnožim

    možda više nećemo dolaziti ovamo

vjerojatno više neće biti tvoje bake

ni njenog punog frižidera

do tada bih i ja mogla imati ovaj mobitel

na draškanje

    želim ti da do tada propišem

ozbiljno propišem

eventualno propričam još koji jezik

u izumiranju

to bi bilo divno

ti ćeš do tada imati nekoliko godina staža

a ja?

ću u knjižnici tražiti svoju knjigu

    želim ti da izmislim

neki smisleniji način provođenja vremena

za novac

od doktorata

    pitam se koliko ću imati bicikala

za tvoj trideset treći rođendan

hoću li ti čestitati preko fejsa

ili uživo

kakve ću knjige čitati

hoće li more još uvijek biti plavo

hoće li rab naseliti crnci i kinezi

koliko će poskupiti pivo

i koliko će eura?

koštati kuglica sladoleda

  
    BOŽIĆNA

     

    kad se probudiš u oblaku alkoholne pare

i ne sjećaš se kako si došla kući

tako da ne znaš jel ti bicikl živ

pa trčiš u garažu provjeriti

ali vas ste dvije i njenog bicikla nema

i ona ti priča jer se ti ne sjećaš

puta kući, biciklom

kao ni toga da je cvilila za onim konjem

na bijelom princu,

pa si ju tješila,

i probudila se u njenom krevetu

u zajedničkom oblaku alkoholnog isparavanja

i dok vas još drži euforija

bježite spašavati drugi bicikl

po kiši koja želi biti snijeg

a bicikl je tamo, pred birtijom, čeka,

božićno čudo

tko se još osim vas dvije zimi biciklira

  
    BUBREŽNA

     

    (stari pankeru)

rekla sam ti

da ćeš dobiti pjesmicu

    sunce mi grije leđa

ispred faksa

i razmišljam

o rezonanciji bubrega u loju

zabrinutog

da bi mogao biti presađen

u nepoznato

    kada?

se gubi hrabrost

otići i

popiti kavu u novoj birtiji

švercati se u tramvaju

biciklirati se

po glavnoj cesti

satima po kiši

s kamionima i autima

skuhati ručak

napraviti nešto

prvi put u životu

sjebati

i?

odjebati ustajalu udobnost

vjetrom u prsa

da bi osjetio

saznao

otkrio

imaš li oba bubrega na mjestu

ili samo misliš da misliš

da su tu

  
    C

  
    CVJETNA

     

    to se zove moć apstrakcije

to što ti nemaš

jer ti ne padne na pamet

da mi za osmi mart doneseš

bosiljak, origano, mažuran,

čili papričicu ili peršin

u lončiću, to imaš jeftino u šparu

ni ne spominjem

minijaturne narcise i šafrane

ili zapakirani šafran

što zažuti rižu

ruže mi nisu ni na kraj pameti

mogao si nacrtati cvijet

jer ja hoću cvijet, cvijet, cvijet

zašto me ne obaraš s nogu

mojom vlastitom

duhovitošću

jučer su svi hodali okolo s cvijećem

a tebi ne pada na pamet

ni sa ni bez apstrakcije

i neka imam pet godina

neka imam pet puta pet godina

desetput

ili stoput

ako sva djeca rastavljenih roditelja

vikendom u zoološkom vrtu

imaju glupe balone,

i ja hoću balon, balon, balon

  
    Č

  
    ČISTA

     

    oda sredstvima

za čišćenje

mi smo osigurani

zaboravljenim i zanemarenim

jugoslavenskim sredstvima

za čišćenje

na svakom piše

novo

i na starijima od mene

ne možemo toliko zaprljat

koliko možemo nakupovat

ima i novih neotvorenih

sindrom drugog svjetskog rata

im je u genima

ultraretro pakiranja

sapuni i šamponi

od kojih te hvata

nostalgija i osip

jedan takav otrov ulijevam

u kadu

gore piše

ugodan miris

možda smo se samo pronježnili

pa ti šmirgla nosnice

miomiris teške kemijske

industrije

kada postaje snježnobijela

zbirka antiknih kemikalija

se smanjila

za jednu jedinu

bocu

  
    ČITAVA

     

    sam se uspjela vratiti u grad na deset ćuprija

pompoznih ćuprija

u vlaku me nitko nije uspio opljačkat

i bubrezi su mi na mjestu

u prvi kupe u ponoć stigle četiri cvrkutave pičkice

čiji mobiteli vrijede više nego njihovi životi

(dakle, životi, a ne pokoji organ koji bi se dao upotrijebiti)

svrbila me i glušila vrućina

pa je nanjušen kupe koji je samo mene čekao

da se u miru družim s malo votke

banuo koreanac, pedeset godina

ne, ja nemam ni osamnaest ni devetnaest

svejedno sam se uspješno ogrebala za pivo

štoviše, dva, češka

na engleskom glavno-da-se-razumijemo

kako je:

a) odvratno i neprirodno bit peder

b) super visok standard u koreji

c) u potrazi za ženom

bjelkinjom

da mu rađa djecu i da bude kod kuće

al ne smije biti ni ruskinja ni ukrajinka

one se brzo rastanu

poljakinje su emancipirane

kaže

  
    D

  
    DEDINA

     

    primila poruku

rasplakala se

iščupala crne stvari

sjetila se da i oca imam

s autom

dođi po mene

vozi me na sprovod

kava u selu na kraj svijeta

knjiga na raskrižju

stara odlično izgleda u crnom

vjetrovito proljeće

ne dam se u mrtvačnicu

bezdan suza i bijes

te molitve i pjesme

s kojeg sam ja svijeta?

    kao kad torta mora imati oblik srca

kao kad moraš obući bijelu uštirkanu bluzu

kao kad moraš voljeti mamu i tatu

kao kad moraš reći laku noć

  
    DIZAJNERSKA

     

    dorina

(predviđam ti)

želim ti

minimalno

zasljepljujuću budućnost

iznad oblaka

previše deviza nedostupnih tati

s dizajnerskom diplomom

odraženom u najljepše nalakiranim noktićima

stjuardese lutajućeg oka

i krokodilske guzice

  
    DOKTORSKA

     

    kad se ti i doktorat spominjete u istoj rečenici

kad ti trebaš postati subjekt, a on objekt

nećemo o predikatu

sanjaš pčelicu

koja ne zna oprašivati cvijeće

jer je bolje letjeti

i pričati o svemirskim udaljenostima

    kao kad ideš kod doktora

koji će ti ubrizgati eliksir vječne sreće

a izigravaš žirafu

koja se vlastitim vratom služiti neće

  
    DORINA

     

    ususret drugoj obljetnici

tvoje defloracije

evo moje male ovacije

velevažnost

mi obznanjuješ u topu

uz pivo (tkivo)

u dimu

u gradu u kojem lobotomija

vreba na svakom ćošku (trošku)

jesmo li pile iz iste flaše? (čaše)

nakon fenomena

samoskidajućih gaća (plaća)

bolje junfer nego bicikl,

kažeš (lažeš)

  
    DUBROVAČKA

     

    mirta i bagrem cvatu

a čega će se sjećati

australci, japanci, francuzi,

nijemci, kinezi, mladi amerikanci

zidina?

mora?

sladoleda?

kuglica deset kuna

ako im onaj čučavac

ostane u sjećanju

ima nade

španjolka ulazi i zgražava se

a ti se oduševljavaš

kad sve ostalo izblijedi

pamtiš mirtu

hladno more u koje se zamalo umačeš

i dizajnerski čučavac

unutar zidina staroga grada

  
    E

  
    EKOLOŠKA

     

    ekologija

postoji zato

što živimo u zabludi

da ne prestajemo postojati

kad umremo

    kao kad ti baka po deseti put krpa sokne

kao što čuvaš praznu bočicu parfema

kao kad ne promijeniš pećnicu ni kad stara rikne

  
    EUROPSKA

     

    danas sam bila pokupit

europsku zdravstvenu

ali

još uvijek se ne osjećam europski

čak nisam dugo čekala

čak sam stigla u školu

više nego na vrijeme

svi oni ljudi izgledaju zarobljeno

možda i ja tako izgledam

oni šalteri isijavaju

osudom na sizifovu rekreaciju

planet bez zvjezdanog neba

koje i tako ne predstavlja

granicu

  
    F

  
    FRIŠKA

     

    stara godina.

je došla kao muka nakon polukvalitetnog pijanstva.

nova godina.

je stigla kao proljev kad ti je bed otići u birtiju i pitati jel možeš na WC.

na skijanje si došla kao proizvod kojem ne ističe rok trajanja.

ali mu svejedno lupe datum na dupe.

u pečuhu si gyros gutala kao bantu crnac.

svjestan da bi mu se moglo prisrat u najnezgodnije vrijeme.

na još nezgodnijem mjestu.

rođendan je došao kao probušena guma.

čak i kad imaš rezervnu.

božićno nesjećanje.

se pojavilo kao očekivana menstruacija.

za koju se nadaš da će doći sutra.

jer se danas još imaš priliku poševit.

(dorina moja.)

  
    G

  
    GLADNA

     

    drugi počnu pušit

kad ih dostigne pubertet

(drugi s pubertetom počnu pušit)

šminkat se

pit

takve (normalne) stvari

ti počneš gladovat

samo tako

njuh ti se izoštri

oči otvore

nemir poraste

želiš se pretvoriti u kostura

to je sve

obline te ne zanimaju

niti ih želiš niti trebaš

imaš samo sebe

i svoju glad

vrijeme se razvlači

i čeka te

tjedni su ledena doba

samo vikendom jedeš

    ako je to bilo privlačenje pažnje

nije ti uspjelo

možda si se trebala drogirati

anoreksije i bulimije su bile u modi

ti nisi pomodna

jednoj je uspjelo

tako nešto si htjela

pretvorila se u kostur

tjednima su u nju utakali infuzije

u bolnici

a tebe je prošlo

ne znaš

ni kako ni zašto

ako je to problem

hranila si se time da hraniš druge

kostur kao vrhunac elegancije

volovska volja

briljantna tvrdoglavost

    uvod u gladovanje

s diplomom

  
    GRAĐANSKA

     

    građanski

odgoj

opet netko nekog

(pokušava)

odgojiti

i?

šta radite?

o čem se radi?

o pravima čovjeka

čovjek ima prava

a svinja ima pravo

da bude zaklana

a čovjek?

nema pravo da ga zakolju

to ne bi bilo

humano

što to uopće znači

to vas ne uče

kao ni to

da građani znaju?

da su čovjek

i humanost

samo formalno

bliski pojmovi

  
    H

  
    HIPOTETSKA

     

    dragi rače

    uzmimo da sam ja zgodan frajer

a ti okrugli curetak

    evo

tebi damo dvajs godina

meni dvajspet

    uzmimo

da pišem svoju sedmu knjigu

treniram badminton

živim u dvorcu

(iz četrnaestog stoljeća)

i sav sam karizmatičan i glatkokožan

    a tebe ne doživljavam

    ni kad se upišeš na tenis

želeći nalikovati

na zgodnije primjerke

tvojih godina

u suknjici i dekolteu

    recimo da počneš pisati

blog i poeziju

    jednom

slučajno odemo na kavu

platiš mi tri piva i sendvič

    za rođendan mi spečeš švarcvaldicu

a ja pijan

pričam o podjeli uloga:

mom starom imponira

kad njegova žena mijenja žarulje

(u našem dvorcu)

  
    I

  
    ILUZORNA

     

    sveto trojstvo:

karolinkica je duh sveti

andzej – isus

bog otac – milosz

ja sam žena od boga

ali bog je umro

i prije toga sam bila iluzija

  
    IMPLODIRANA

     

    čitam cvetajevu

a nisu pjesme

sunce me čeka

svi su otišli

more me čeka

duže spavam

kao da sunce kasni

knjige i boje

kao nakon eksplozije

na svakoj plohi

po knjiga

susjedi na prozorima

puše

ni grožđe ne možeš

mažnjavat

u miru

u kasnoljetnu samoću

se moram uljuljkati

  
    IZBIRLJIVA

     

    lignje su mekušci iz razreda glavonožaca

ti si lignjun, mekušac iz razreda glavonožaca

kao i frajer moje stare

frajer

dečko

drek na šibici

kurac od ovce

lignjun, terminus tehnicus

kad pijemo vino na javnim mjestima

prave staklene čaše za vino

nosiš sa sobom

jer si prefin da bi sa mnom potezao iz boce

ja sam iz druge galaksije

alisa u zemlji čudesa

pale sam na svijetu

kraj tebe

se čovjek osjeća

ko nacionalizirana tvornica šibica

lignjunski gen je tvornička greška

ako nađeš pravu žabu

možeš ju pretvoriti u princa

(nisi ti kriv što žaba nikad nećeš biti)

  
    IZLOŽ(B)ENA

     

    odem na izložbu

izložiti se

izloške ni ne pogledam

bivša cura

mog starog

me prepozna

valjda vidi njega

u meni

vina i kolača

i ljudi

koji su se zadnji put

izlagali suncu

skoro goli

a i ja

propovijedam

svoju sloveniju

planine i jezike

ja sam ovdje

po kazni

izložena

  
    J

  
    JEZIČNA

     

    bili ste na prvom spoju

smijali ste se

bili ste lijepi

ruke si držao u džepovima

dok se ona smijala

napadao je snijeg

prolazili ste kraj bolnice

šarenih prozora

kao kraj moje zle slutnje

u ovom smjeru se ne šeta

prvi put

neposoljen pločnik

a ja se ne skidam s bicikla

nisam vozila brzo

vi niste znali kud bi

nisam ni ja

pa smo svi troje tresnuli

i pregrizli jezike

tri komada

krv je liptala

i ja sam se smijala

donijela sam vam sreću

i tako bi se nakon prvog djeteta

(koje bi bilo susjedovo)

rastali

tebe je obrlatila

medicinska sestra

a nju

olinjali

oženjeni

doktor

a meni je ostao

moj bicikl

čiča-miča

  
    JUTARNJA

     

    sve u jednom

(kao pasta za zube

ili šampon)

langošica

lehel pijac

i agip bengica

    ako postoje jeftinije

langošice u ovom gradu

ja ne znam gdje

tu su sto šezdeset

obične

teta ti i češnjak premaže

(ako se ne planiraš ljubakat

ili ako ne patiš od sličnih kurtoazija)

friško ti speku

    i ako ideš tako ujutro

i malo se polakomiš za

masnim doručkom

natašte

znaj

da ako ti zatreba

ulicom malo dalje

je agip bengica

(pitaj i naći ćeš)

čim uđeš

desno je klozet

s finijim papirom

i radijem koji svira

(tip-top)

da ne bi (neupućen)

na pijacu platio (istovar)

da te langošica ne ispadne

dvjesto šezdeset

    i sad

budi dobar

i ušteđenu stotku

daj alkosu na ćošku

nek ima za votku

  
    K

  
    KONJSKA

     

    muzo telećeg oka

koje svoju politiku vodi

kad sljedeći put

zrinjevcem progalopiraš

na mom spasitelju biciklu

i ne primijetiš na klupi sjedećeg

konja

od bijelog princa

izračunaj što se dobije

kad se konju oduzme

bijeli princ

  
    KULTURNA

     

    kako se ohrabriti

slučajno kao turisti u potrazi za domaćim

kao domaće u potrazi za turistima

uznemirujuća potreba za autohtonim

autohtona potreba za uznemirujućim

i kraj sve one divne svjetske književnosti

odlučuješ se za domaće

kao kad očekuješ okus kraševih napolitanki

a okusiš mađarske

ohrabrenje

ne znači da ćeš propisati

pisanje ne znači da ćeš se ohrabriti

stara hrče uz nabuka na televiziji

nabuko hrče uz staru na televiziji

jer misli da će od tog biti kulturna

da se esencija kulture uvlači kroz njene

začepljene uspavane pore

ne možeš spavati kraj toga

to ne može spavati kraj tebe

paralizacija sna

čitaš novine koje lagano postaju jučerašnje

novine te čitaju i postaješ jučerašnja

večernjakova kratka priča

ko što ih stara nije ni prelistala

a ni one nju

ne želim biti takva priča

a ti ne pišeš

ne pišeš se

ne pišeš me

samo prave stvari te čitaju

i poklekneš pred njima

koljena ti krvare

dok na engleski prevode

filipa latinovića

turistima za plažu

shvati da bez pisanja ne možeš

propisati

kao što ćeš se utopiti

ako umjesto pučine

ugledaš poluotok

  
    L

  
    LUDA

     

    sve kristalnije osjećam ludost

sutra će već biti opipljiva

pitam se kad će joj izrasti noge

slijedit će me

i poprimit će moj lik

i džukele liče na svoje gospodare

krila joj nikada niknuti neće

svejedno

levitirat će

  
    M

  
    MEDITATIVNA

     

    možda je ono zbilja bila meditacija.

možda sam meditirala prvi put ikada.

možda su za meditaciju potrebni zima i glad.

sírásó. grobar, valjda. ili grabar. rakar.

izgleda da rakar ne postoji.

rakarić dolazi od raka. rak.

a raka dolazi od latinskog arca. sanduk.

i od toga rački. graba postoji.

i opet ko onaj résfilm.

pa kaže da se ne trebaš bojati smrti

nego veze. ljubavne veze.

to su rekli. nisam ja to izrezonirala.

iako zapravo i jesam. oni su samo saželi.

sat i pol filma. dvije ljubavi. obje umru.

i kuga. i sad mi uopće ne pada na pamet

kako je završilo.

dvoranica. zidovi kao da su obloženi

plutom. možda je to šperploča.

samo ti ne vidiš dobro.

i lampe koje pokušavaju dočarati otmjenost.

a dobiješ treš. i onda se prešlo u drugu sobicu.

dva sata razgovora. nisi ni pisnula.

zakuska na alternativni način.

m me upoznaje s n.g.-om.

pedeset šesto godište u starkama

al nije superkuler. lebdi u auri vlastite divote.

prevest ću ti knjigu. čim zaboravim mađarski.

  
    MOTOVUNSKA

     

    motovun je bio izlika

maknuti se i odjebati sve

bez ikakvih očekivanja

i s dovoljno predrasuda

strmopizditi se

s mutavim hrčkom u glavi

kojem si

kupivši put za kopno

odgrizla nogu

    u potrazi za dekadencijom

iz nehaja

filmska diva

sa željezom u ustima

u šatoru se šminka

i odjednom

postane savršeno jednostavno

balansirati na provaliji sreće

uz jata glatkokožaca

i šipražje podno brda

kad slovenac preuzme ulogu

bičića ferdinanda

podrezanih krila

  
    N

  
    NADTRAGIČNA

     

    da mi je danas rođendan

i da sam sjedim u birtiji

kao ti, LVP

suze ne bih mogla suspregnuti

zapravo bih cijeli dan plakala

na okrugli rođendan

pod temperaturom

ti donosim neposvećenu knjigu

jedva dišem

ja bih se minimalno napila

do granice samoubojstva

nagomilan stid

jad i nemoć

bacam novčić

ići

spoj bicikla i temperature

to je bila bit

vidjeti te u birtiji

uz pivo

samog

za rođendan

možda bih lupala glavom o zid

nakon tupog gledanja u jednu točku

zar ti nitko nije čestitao?

protumači svoju literarnu gestu

nadtragičnosti

  
    NATURALNA

     

    kad dođeš doma i nema ni žive duše

tirkizni glas šapne – gaće ti se suše

slonovi na njima u ljubavi se guše

izlaziš na balkon, vjetar puše

gledaš kako naturalije s neba se ruše

  
    NIKAKVA

     

    kako strpati u jednu pjesmicu

trešnje

balaton

sunce i plažu

kovrčavog grka

hektolitre vina

divne salate

bajadere

slovenku s kojom pričaš mađarski

operne pjevače

kosooku curicu

prevoditelje i prevođenje

vlastitu ciničnu duhovitost

mirka kovača

i rahlo nesjećanje

a da ne ispadne

patetično

romantično

ofucano

bljutavo

nego simpatično

svježe

originalno

nadfantastično

karizmatično

i pomalo bezobrazno

ili bar oštro

    nikako

  
    NOVA

     

    sve su ono sekretarijatski

pluskvamperfekti

koji se više ni konjugirati

ne daju

a tebi još samo fali

da budeš kosooka

ili crna

crnkinja crna

oni izumiru

ne

oni se asimiliraju

a tvoja sudbina

je htjela nešto novo

nosiš tenisice

i tuđe traperice

tuđi kaput

s rupom

od čika

  
    O

  
    OGRANIČENA

     

    u gradu za koji si

saznala da ima metro

tek nekoliko svjetlosnih godina kasnije

nakon što si proživjela

nekoliko izvanzemaljskih života

sjetiš se kako teta na kasi

pojma nije imala kako da kuca

celer

dok joj je tvoja mama

govorila celer

na svom izvanzemaljskom jeziku

a divno je to što ti je bez obzira

na metro

celer zanimljiv

iako nisi posve sigurna kako točno izgleda

celer

misliš da dolazi u grincajgu

pojma nemaš koje bi mu moglo biti

latinsko ime

celer celericus vulgaris

važna je zgoda u supermarketu

u kojem su još onda lubenice bile bez koštica

a ljuska jajeta snježnobijele boje

što se pojavljuje na tvojim horizontima

možda se celer promijenio od onda

možda ima novu boju i oblik

  
    P

  
    PALEOLITSKA

     

    u paleolitu homines

nisu jeli brašno

nisu muzli kravice

pojma nemam kad je to bilo

njušim kameno doba

kod hominibus

ne znam koji je bio omjer

erektiranosti sapientiranosti

i drugih kvaliteta

znam da se nisu tovili

svim blagodatima

instant svijeta

(dragi moj alkohole)

    interesantne stvari

možeš doznati

na tulumu trideset pluseva

i druženje je preoštra riječ

pričaju o toj dijeti

(nadpristojno, pizzu ne proždiru,

vino ne piju)

kao scena dalijeve slike

i čekaš da se trzneš

iz tuđe obmane

  
    PATETIČNA

     

    dlakava noga

pivo i predjesenje popodne

ti skoro gola u hladu

nemoj na sunce

bit će ti vruće

rakovi vrebaju sa svih strana

iz kreme, sunca, vode, piva

kontempliraš

koliko patetike sažeti u poruku

za inozemstvo

koje su granice pristojnosti

patetike

koja postaje roza

  
    PERFORMATIVNA

     

    u MUP-u

za sve svoje grijehe ispaštam

prvo ispred

a onda unutra

ako sam trudna

neka netko izvadi

nož ili pištolj

kakanje na autobusnom

ima papira

na željezničkom se plaća

kažeš da nemaš sitnog

autobusni nije retro

čekalo se preko pol sata

kombiniram

gdje bi mi se uklopio

abortus u raspored

    dižeš se u mrak

stojiš u desetom mjesecu

tek je svanulo

galerija osmrtnica

stoji ispred tebe

smiju se ili puše

kao da pomaže

krdo je zalutalo u tvoj svijet

  
    PLAVA

     

    kad dođeš na granicu.

na granični prijelaz.

biciklom.

i sokne cijediš.

pred onima u onom divnom duboko plavom,

tamnoplavom pakiranju.

duboko plavim uniformama

cijediš mokre sokne.

jer te tvoje plave tenisice privlače kišu.

kad, kad si zadnji put propustila pokisnuti u njima?

daješ pasoš.

putovnicu, dobro, putovnicu, ajde.

skidaš sokne, cijediš ih, tražiš vrećice,

stavljaš ih na mokre sokne.

inducirati toplinu.

šteta što su na takvim mjestima samo pakiranja divna.

čim prijeđeš na drugu stranu,

već i sadržaj odašilje drugačiji dojam.

i naginje prema divoti.

dok pakiranje i ne toliko.

nije duboko plavo.

i nastavljaš dalje po kiši.

mokra.

jer imaš volovske fiks ideje.

kojima ne bi mogao interferirati

ni vindijin kamion pun

jogurta, mlijeka, krem sira ili piletine.

kad bi te pokupio.

  
    POŽELJNA

     

    kad te našminkaju

a ti se daš

jer ti je sasvim svejedno

maškare sad ili poslije

i vani stojiš tako

se ni nakinđurene

kurve ne osjećaju

i vjerojatno bi bila lijepa

da se bar malo potrudiš

osjećati takvom

klasično ustajalo ukiseljena

atmosfera

ne znaš što radiš

tamo

nema razumnog objašnjenja

a ti nemaš viška vremena

rastrčavaš misli

po zaostalim sjećanjima

reumatizirana mašta spava

umjesto da

kao pravi mali muškarac

promišljaš proporcionalnost

poskupljenog

benzina, kondoma, alkohola i

hrenovke u lisnatom tijestu

zabavljaš se idejom

pluskvamperfekta pretvorenog

u futur drugi

  
    PRESERATORSKA

     

    bojim se preseravanja

bojim se da će se puder

i crveni ruž

pojaviti

u mojoj blizini

i da ćemo se gledati

ja njega neprijateljski

on mene

ne znam kako

bojim se preseravanja

kao kad ideš kod frizera

pa se trudiš

ispuštati zvukove

kukat se uvijek može

i dalje se bojim preseravanja

kao i toga da će doći vrijeme

za imati tumore

kao što je došlo vrijeme

da se nabavi onakav bicikl

bojim se preseravanja

bojim se dana kada ću poželjeti

biti lijepa

taj dan neće dobro završiti

onog dana kada ću zaželjeti

pripadati

nekome

ili nekamo

  
    PREŠUĆENA

     

    prešućujemo se

kao što se prešućuju strahovi

svaki put je eksperiment

kad se vidimo

utopiti se

u tvojim očima

ako se dovoljno duboko zagledam

ako potražim dno

zamatam se u naše boje

ne ličim na sebe

kitim se

kao da sam u potrazi za sjajem

a ne samopouzdanjem

nisu mi pale na pamet

ne znam zašto

tvoje naušnice

ne pričamo ni o čemu

mi ispuštamo zvukove

polukurtoazno

promatram tvoje

prešućene ruke

    kao da bih ih prepoznala

u svojoj kosi

  
    PRIORITETNA

     

    životni lajtmotiv

potraga za toaletom

klozetom

skrivenijim kutkom

grmom

i maramicama

ili barem lišćem

trenutak deflacije prioriteta

mir u svijetu

zdravlje

sreća i novac

padaju u najgaraviji ambis

    u potrazi za crnom rupom

  
    PRIPRAVNA

     

    prije tvog prvog štrajka

ne pereš kosu

čekaš da stara speče kestenje

u pidžami

očekuješ zimu

za vikend

dan prije tvog

prvog štrajka

kupuješ forinte

puno njih

bicikliraš se

po suncu

sat držiš o svinjokolji

djeca

nenapumpana

plastičnim empatijama

znaju gdje rastu kobase

  
    PROBAVLJENA

     

    američka priča

se smanjuje i stanjuje

kao da se troši

koncentrira se

i ponekad sublimira

svi su se mirisi izgubili

čuje se tišina

koju sliku izvući?

čips i dječja igrališta

školu i kratku kosu

veliki auto i velike trgovine

smrad kojeg sve češće

osjetiš oko sebe

o njoj se više ne mora pričati

njome se hvaliti

niti o snovima

stigla je

svi ju mogu onjušiti

opipati kupiti prožvakati

probaviti

ili ispljunuti

  
    PROFESORSKA

     

    bez varijacije na profesorsku temu

    neću se ljubit s tobom

zašto

jer neću

zašto

jer nema smisla

samo jedan poljubac

ne

zašto

jer ne

bit ću tužan

i tako će biti

samo jedan

ne

    dvaput odgledan film

(varijacija na temu

bez nastavka

treća nesreća?)

pitanje jezika

  
    PROPUŠTENA

     

    postojala je mogućnost novog doživljaja

spavanja u tuđem krevetu

zavirivanja u nečiji dom

postojala je i mogućnost nacugavanja

u gradu u kojem još nisi cugala

i mogućnost da zaspiš u društvu

u birtiji, da ne sudjeluješ u doživljaju

da ti se oči počnu sklapati, predvidljivo

ako slučajno pažnja nije usmjerena na tebe

novo mjesto, mala mogućnost za nove ljude

a još manja za interesantne detalje

tješiš li se sad

jer si ovisna

sport prije svega

bez konkurencije

pa šta ako si se našminkala, stavila naušnice

i obukla suknju

i nju treba povremeno prozračit

iako te odraz iz ogleda

u WC-u sa zadahom sljedećeg svjetskog rata

gledao šupljim pogledom

propustila si sve detalje

koji čine životni prostor

možda je moglo biti nezaboravno

u iluzornom ambisu

u kojem i nezaboravno

uspiješ zaboraviti

  
    PROZIRNA

     

    nerazbijeni tanjurić kao

pepeljara

pričaš

kao da govoriš o nečemu

kulise ne mogu ništa

umjesto da si dižeš

tlak

spuštaš ga kao zastor

i predstava počinje

fino mirišeš

prozirne su te kulise

koje slažeš oko sebe

drugu

pitaš

smeta li mi

ako si nekad dovedeš drugu

relativnost nomenklature

je vrtoglava

ili je meni pao tlak

lani si izgledao svježe

za koju godinu

ćeš se razmnožit

i izgledati kao i ostali

statisti

po glasu te mislim prepoznati

  
    PUSTINJSKA

     

    ti si med na mojim

prljavim prstima

dok biram

između koljenja i srca

ili je to ipak gležanj

koji će me boljeti

    ni vode ni čaja

u pustinji

da te se riješim

    kaktus još uvijek leži

izvaljen na suncu

i gleda moje medene prste

prijeteći

požudno

  
    PUŠAČKA

     

    kad bi imali kašetu piva

u podrumu

(koji čuva skije, klizaljke, zaboravljene stvari,

dva frižidera

uzalud)

kad bi se mogla kupiti kašeta piva

za podrum

nekih normalnih piva

za koja u birtiji duplo više platiš

nego u trgovini

koja ne možeš dobiti

ni u limenci ni u plastici

ta piva

bi nestajala kao cigarete

uz pivo

koje ne pušiš

  
    R

  
    ROĐENDANSKA

     

    milena tumoru,

povodom prve obljetnice

tvoje legalnosti

se pokušavam sjetit šta smo jeli

kad je kraljica majka otišla u bolnicu tebe istisnut na svijet

al pojma nemam

ne znam ni tko me vozio u školu

znam da nije bilo snijega

i da smo par dana prije neg si se pojavila bili u diznilendu

znaš onu priču o maloj usamljenoj meni

kad sam htjela imati četiri seke

ajme, kolko bi tek tada imali bicikala u garaži

vozni park

bi li sve četiri trčale za

konjima na bijelim prinčevima

pusti konja, imaš ogledalo

terapijsko gledanje

gdje ti je futur drugi

a šta radi alter ego kad ga pustiš da divlja

veži se za mene bijelom pertlom i

nemoj mi bit trijezna,

a nemoj ni ko bičić ferdinand koji

se u vola pretvorio

di je onaj teleći pogled

koji profesionalno troši ogledala

bar ih ne moraš razbijati

pusti nesreću

dok sfinkterčić putar sanja

i rezonira razliku između pola sata i trideset minuta

progutaj pokoji ferero roše

  
    RUMUNJSKA

     

    pomaknuto vrijeme

pa se dižeš ranije od ranije

što je ranije od ranije

dremuckanje umjesto sna

ni rema se ne uspiješ dočepati

trideset kilometara po asfaltu

kišu je bolje ne spominjati

da su rekli da je pedeset

ne bi ni dvojila

na hodočašće krećeš

iz nemirnih razloga

procesija, šta li

duhovi

genitiv jednine iz staroslavenskog

nije ti jasno kog vraga ti je to trebalo

crvi u guzici

i mađari svih vrsta oko tebe

ti i tvoja znatiželja,

karbonska tvrdoglavost

i literarna iskustva

blato, kiša, cigani

i inozemni mađari

ni ne želim razumjeti

psihologija mase

i padanje u trans

bitnije je ne pasti u blato

  
    S

  
    SIMPATIČNA

     

    svaka mama zna

da kad djevojke

(njihove kćeri)

same stopiraju

da ih siluju

mene nisu silovali

jer nisam djevojka

nego pravi mali muškarac

trema prije prvog samostalnog

čina

uključujem simpatičnost

vozim se na simpatičnost

tako ću do finske

kaže deni

  
    SKIJAŠKA

     

    najgore ljetovanje

je bolje od najboljeg skijanja

da vidim tog tko će me razuvjeriti

uvjeriti

da je to divan sport, a ne živi snobizam

u svemirskim pancericama

i kuhanim vinom u šapi

zna se koje pučanstvo ima elanove skije

pazi da se ne polomiš

da se ne zaletiš u drvo

da se u nekoga ne zaletiš

superkuleri bordaju, a ti si pljuger

na skijama, pa ti je i bolje da ločeš

kuhano vino, jebiga,

ne ide se svaki dan na skijanje, cure euri,

nemoj misliti na to koliko si za ove novce

jeftinih, a koliko skupih piva mogao popiti

koliko je to tek kila cedevite

u glavu si zabij mantru,

uživaš, uživaš, uživaš,

ne zaboravi da uživaš

dok ti udovi odumiru na vjetrometini

a koljena ti klecaju pri pomisli na crnu stazu

ne zaboravi da si privilegirani pripadnik

snobovštine i podanik industrije koja ti

je uspjela uvaliti svu onu opremu

teška je u vražju mater, ali ništa zato

glavno je da uživaš

uspjeli su te uvjeriti da je tjedan dana

skijanja korisnije za zdravlje od tri tjedna ljetovanja

a zdravlje je najbitnije

uspjeli su te uvjeriti da ako ne odeš na skijanje da

si škrto nefleksibilno nezainteresirano ustrašeno

kukavno ksenofobno govno

trpi sad, iskoristi ski-pas, vino i kod kuće možeš piti

iz daljine, vremenske i geografske, u vlastitom toplom krevetu

sve će i tako izgledati ljepše i smislenije

pa ćeš i na godinu ići

da ti ponovo bude ljepše kad dođeš kući

i eto ti još jedne teme

na koju možeš ispuštati zvukove

u krugu prijatelja za koje misliš da ih zanimaš,

hehe

  
    SPORTSKA

     

    kad si bila mala

i još nisi išla u školu

upisali su te na tenis

ili su pokušali

ne sjećaš se

sa starim kojeg si još

nazivala tatom

si otišla kupiti tenisice

u borovo

kad ste se vratili

stara

koju i dalje ponekad

nazivaš mamom

je rekla da ti je kupio

ko da kupuje sebi

sive

i sad imaš sive

koje si sama izabrala

pa su te podsjetile

kako

u prethodnom životu

ni jednu lopticu

nisi pogodila

  
    SRPSKA

     

    izgubljena

na putu za novi sad

krivo skretanje

selo koje ne postoji na karti

semafor

dva piva

da pričaš kako u srbiji žive dobri ljudi

jel more još uvijek plavo

a da trave poneseš

jel se u osijeku drogiraju

neće tebe nitko gledati

na granici

šta ti je to

pelena

kako se pripiti s ljudima s druge strane

iz nehaja

  
    STOPERSKA

     

    jednosmjerno stopiranje

na rubu svijeta

na kraju izgubljene ravnoteže

promet kojeg nema

ljudi koji ne postoje

stojiš kraj ceste

i ne misliš

na silovanja i ubojstva

    kao u napuštenom dvorcu

običnom

nezačaranom

čak ni ruševnom

krećeš se u krinolini

prišivenih briga

slike komuniciraju pogledima

ali ne s tobom

  
    SVADBENA

     

    ne znam zašto gledam

slike

s tuđeg vjenčanja

možda iz istog razloga

rulja čita

nijanse sive

i u malograđanskim dnevnim sobama

se pronalaze

sive nijanse

i plišane igrače

a mladenka se smije

šta će drugo

čini se da nije trudna

nekad smo se igrale

u mojoj bašći

a ja sam u školi i zobam grožđe

čekam sat

i naslađujem se

  
    T

  
    TATINA

     

    jednu ženu si imao

ili prvu

sad imaš drugu

to ti nije isto

ko imati jednu jedinu kćer

(prvu)

dalo bi se usporediti

da si ih imao dvije

kćeri

pa se jedna malo prekrižila

pa sam ti ja ostala

    jedino ako kćeri svoje žene

svojim kćerima smatraš

u tom slučaju

neka ti one budu

a mene molim te prekriži

  
    TEMATSKA

     

    ili scenska

pomrčina mjeseca

na jednom krovu

što gledati

koju stranu

mátyás templom i

széchenyi könyvtár

nedostižno osvijetljene

ili mjesec

jedva vidljiv

zvijezde kojih nema beskonačno

netko ih je prorijedio

svjetla grada su ih ubila

a ti ulijevaš pivo u sebe

ne daš se dirati i ujedaš

znajući da nikada nisi tako voljela

niti ćeš

ne želiš si dozvoliti

ni pokušati

do očaja i natrag

kulise školske romantike

a večeri su dovoljno svježe

da bi se stisnula uz neko toplo tijelo

tako golonoga

ali, ne i ne

zeleni se mrak u tami

ispod tvojih nogu

i buka se uplašila mraka

  
    TEMPORALNA

     

    kad bih imala puno vremena

čekala bih godota.

a ne bismo se biciklirali?

dva u jedan, biciklirajući

bih čekala godota.

    na odmor bih najrađe išla u alpe.

a kamo?

svejedno. samo za taj kozji osjećaj.

    rado bih upoznala princa na bijelom konju.

ili konja na bijelom princu.

onaj dolje je vaš?

ne, moj se ne vidi odavde.

    kad bih imala puno novaca

kupila bih vilu na gellért hegyu,

helikopter, jedan otok, skupi bicikl ili više njih.

i vrijeme, vrijeme sam zaboravila.

gdje to drže?

  
    TETOVIRANA

     

    doznali smo nešto novo

razmišljao je o tetoviranju

i možda će si i napraviti

kitartást na latinskom

na podlakticu

kitartás

i evo rječnika

perseverentia, pertinacia, assiduitas

i to kako?

baciti u akuzativ?

ili neki izraz?

i baš na latinskom!

dakle, vjeruje nekome

da to znači to

ali ne zna

jadan moj mali latinski

tako si možeš i na finskom

ispisat nešto

švedskom ili portugalskom

kaže da ima priča iza toga

da opravda tetoviranje

kuku-lele

ako nije neka

od koje se pada na tjeme

    od padanja na tjeme ništa

priča je toliko beznačajna

da je za nju teško pronaći riječi

smršavio je

pa za sjećanje

goticom, valjda

u nominativu, obično

što djeluje jednako ciganski

kao kad si cigani izbuše ušesa

a u naušnicama ono nešto

sjajno

u ulozi lažnog dragog kamena

  
    TOPLA

     

    ovako ću misliti

možda već sutra

    neću sjediti na balkonu

na suncu

na krovu nebodera

promatrajući pučinu

iza grada

i neće ulicom odzvanjati

krumpira, luka,

paprika, kupusa,

međimurskih krumpira

velika akcijska prodaja

krumpira, luka

    dani će biti kraći

voljet ću te još manje

bit ćeš još dalje

obući ću zimsku jaknu

i sjetiti se hladnoće tvoje ruke

koju sam grijala

mislit ću kako nam je bilo lijepo

preko nekoliko puta

kada ne budem imala kome

grijati ruke

  
    TRAUMATIČNA

     

    moj bratoljub je traumatiziran

ne izjašnjava se

o traumi

(želi mi zatajiti, znam ja njega)

s 1360. skače na 1425. stranicu

slučajno iz alternativnih izvora doznajemo

da dolazi iz grčkog

trauma je lijepa skladna riječ

kao sanjivo žensko ime

traumatizirana trauma leži na traumi

  
    TURISTIČKA

     

    dok sjediš u onom autobusu za dubrovnik

dok prelaziš one izmišljene granice

potpuno smireno

i sama se sebi čudiš

i postaješ jedna od njih

u tom gradu

po kojem je šteta šetati danju

s ostalima

koji su pročitali u nekim novinama

da je to hit destinacija

da je to must have, must see

naravno da ne pričaš ni s kim

nakon nekoliko godina ih treba pitati sjećaju li se dubrovnika

sjećaju li se uopće da su bili u nekom gradu koji se tako zove

ili jesu li uopće čuli za njega

a ti se oduševljavaš čučavcem u starom gradu

sve novo, tip-top

i badava

ali čučavac

u jutarnje sate treba šetati gradom

ali trijezno, potpuno trijezno

  
    TVOJA

     

    kad već nisi tu

obilazim

tvoja mjesta

kao spomenike ili grobnice

i potajno se klanjam

tvoji monumenti

pred kojima sam slab i malen u

tvojim krčmama pivo ispijam satima

kao da je srž

iskra

tvoje kose

rijeka u kojoj gušim

plosnate riječi

na margini jave

u svakom prometnom znaku

vidim

tvoj bicikl

zgrade rastu u mraku

tvoje oronule fasade

i pogled prema nebu

mostovi su

tvoje nježne koštice

na kojima meditiram

kako adaptirati halucinaciju

misli mi se prelijevaju u

tvojim plavim bojama

boliš me

usamljenog antijunaka

tvoje neispričane priče

  
    U

  
    UMJETNA

     

    u tuširaoni nakon plivanja

primijenjeni nadrealizam

skinuta noga

picassova vizija

mimeza na djelu

a ti ne buljiš

nit si ti tele

niti ima šarenih vrata

samo primjećuješ

ne moraš gledati

da bi vidjela

    a čovjek nije umjetničko djelo!

tko te to naučio!

da u chagalla trebaš buljit

a u čovjeka ne

nacrtaj mi razliku

između umjetnosti

i pristojnosti

    i izloži je

  
    UPISANA

     

    to ti je kao kad u trgovini kupuješ sendvič

dođeš

dobardan

izvolte

birajte

budite dobri pa mi razrežite žemlju

edamac vam je na akciji?

pet deka molim

i salame neke

koliko vam je ovaj kulen?

e, može par šnitica

    u službi

odgovora na perpetuirano pitanje

kako sam upisala faks

  
    UPITNA

     

    ultimativno pitanje (ritanje)

jel bi opet ostavio neku drugu (prugu)

zbog mene

jel bi odlučio (dokučio)

postoji li itko (nitko)

    jesam li i ja bolila (molila) tebe

kao što si ti molio (bolio) mene

    samo si srolaš i ja prestanem (nestanem)

postojati

raspršim se, dematerijaliziram

    bauljam u šikari pitanja (skitanja)

koja ne idu van

nije da sam zaustila (spustila)

nije da sam planirala (drogirala)

  
    USAMLJENA

     

    nisam dovoljno usamljena

da bih morala biti s tobom

da bi mi bio zanimljiv

da bih trebala tvoje društvo

da bih se zaletavala k tebi

ili se bavila

tvojom malenkošću

tvojim analnim poštenjem

asocijalnošću i strahovima

tvojom neodlučnošću

sama sam neodlučna za oboje

praznine, čistine i šupljine

neka ostanu takvima

ne mora ih se dotjerati

civilizirati

popuniti

dati im novi smisao

nisi postao aksis mog mundija

  
    USMENA

     

    kao što priča

da su joj drugi pričali

kako su njihova djeca luda

ali pravo luda

(a ne ovako kao ja)

s liječničkim potpisom i žigom

i ovom i onom pomoći

tako ona priča i o meni

moja lajava mama

koja nema pojma

ali da ne može pričat

progovorila bi na lakat

i ona priča da sam ja

luda

jer tko normalan može

propričat mađarski

ako ne priča da sam alkoholičar

onda to misli

ali ako sam ja

onda to i o njoj nešto

urla

priča kako sam svinja

ni suđe ne znam oprati

soba mi je svinjac

priča da sam ružna

jer se oblačim ko dječak

(jer se ne pirlitam i jer me boli kurac,

mhm, kurac)

ako mi je našla muža

sigurno je moj pimpač veći

od njegovog

mislim da misli da sam lezba

al se prije spavanja moli da je u krivu

priča kako sam neuredna

škrta

nenašminkana

nepočešljana

kako samo mislim na sebe

i kako se samo sobom bavim

da nije nje

da ne bih dobila posao

da nije nje

bila bih gladna

žedna

i smrznuta

jedino što znam

su bicikl i knjige

pa trčanje i knjige

pa plivanje

pa knjige

priča po frizerajima

kako ju ne poštujem

i kako ju od prve plaće nisam

odvela

ni na ćevape

a ona je od svoje

prve

svojoj teti

kupila ogrlicu

ja se sjećam neke ranije priče

prema kojoj

si je kupila peglicu

koju smo zajedno prodale

  
    V

  
    VARŠAVSKA

     

    uvod u misao o new yorku

u koji ne odlazim

neboderi umjesto putokaza

votka umjesto ljubavi

    grad čijih snova?

možeš samo čekati da se sivilo ugasi

jutarnja prikaza neprezrenog svijeta

    ne smije se piti alkohol na javnim mjestima

mađarska bočica i votka

ili lutanje po parku

u potrazi za oduševljenjem

  
    VEČERNJA

     

    sedam sati. okupana.

oprane kose. sita.

njegov bademantl.

juhica od brokule

od gospođe njegove mame

malo pohane piletine

i salata od krumpira s majonezom.

to je ono što se kod nas ne može naći.

bez obzira na divotu zvijezda majoneze.

mali tu drkitis po toj stranici od kona trgovine.

još ćemo i pičicu praviti. iako.

što se mene tiče. ne treba.

skoro bih sad odmah mogla ići spavati.

s knjigom.

  
    VELIKA

     

    kad te nazovu da dođeš

na najprviji najdjevičanskiji

intervju za posao

na svijetu

počneš kombinirati

pranje kose s tuđim parfemom

i posuđenu odjeću

sa zaboravljenim sandalama

glava ti odzvanja u ljetu

zoveš otopljene ledenjake

agonija metastazira

želiš da te posao ne zaželi

jer je ljeto prvije i vrućije

kad te nazovu

da dođeš

na taj najprviji intervju

za posao

znatiželja odlazi zbog tebe

da bi dnevnik imao što zabilježiti

u tebe

znoj se znoji

haljina visi i gužva se

deflorirala si intervju

ili on tebe

možda si sad postala

velika

  
    VIŠEGRADSKA

     

    višegrad

je bio kao svečana haljina

koju pronalaziš u tuđem ormaru

zelena i čudesna

s plavim porubom

izranjaš iz rijeke i s litice skačeš

u more

nemaš pluća ni škrge

ni vremena

zaranjaš ispod granice

svjetlosti

mokro te dira

zatvori oči

možda ćeš bolje vidjeti

  
    Z

  
    ZAGREBAČKA

     

    zagreb je bio kao ugodan dan

prije pogubljenja

kad pogled odolijeva gravitaciji

fasade su nekada mogle biti

krasne i osunčane

odraz u ogledalu te drugačije promatrao

masnim prištem

umjesto trećeg oka

u prethodnom životu

kada se upisivao faks

kada su se rastapala ne samo tijela

nego i životi

nije imao naočale

nesiguran i uplašen

taj odraz

    zagreb je bio kao usporen film

s prekrasnim izmanipuliranim kadrovima

u kojem se ništa ne događa

nadljudske snage koristiš

da izdržiš do kraja

i da ga pospremiš

u moždanu stanicu

zaboravljenih filmova

u službi podsvijesti

umjesto semafora gledaš nebo

  
    ZALJUBLJENA

     

    izgledala si kao povratnica

iz atomskog rata

druge zasljepljuju broševima

ti ranama (manama)

to je bio tren

kad sam se zadubio

u sve što sadrži tvoj

sadržaj razbijenih koljena

lakata u zavoju

i raščupane kose

da znam pisati (disati)

postala bi moja

ili vikati (kukurikati)

rekla si da ne ideš kući

u palaču knjiga (razbibriga)

zagušljivu i krcatu

savršen trenutak

ne znam te se bojati

ti si miris lipe

dok pušim na kiši

noćas ću sanjati

ranjenu trnoružicu

preuzimam ulogu konja

na bijelom princu

  
    ZNAČAJNA

     

    umjesto da se baviš prijateljskim odnosima

eura i domaće valute

zatekneš se kako bereš friške pjesničke regrute

i pitaš se kad će te autoceste postati tvoje rute

    da ti više ne budu potrebna ritualna čuda

za prikrivanje kako zbilja nikad nisi imala muda

  
    Ž

  
    ŽIVO(TO)PISNA

     

    jebote životopis

kao i one kojima ga pošalješ

jebo trošenje tinte i papira

pa analno

samo analno sereš svoje izvanredne

sposobnosti

debilu analni

ovco nepodojena

sposobnost komparativnog mišljenja!

konju nepotkovani

konja mi žao

plemenita životinja

konj trči

a ti sjediš

pred onom svojom kutijom od kompa

i to si upisuješ u vještine

koga boli kurac u koju si osnovnu školu išao

kad već pišeš

dodaj i učiteljicu

možeš i prvu ljubav

i posljednju

samo daj

to nije bila ljubav

kažeš

to je bila jebačina

je, i to je ljubav

ali ne prema osobi

i malo sporta bi mogao nadrobiti

a to što si debela svinja

nije od piva i lijenosti

nego je hormonalni poremećaj

ne zaboravi nabrojati sve jezike

na kojima si ikada gledao filmove

za svaki slučaj

i njima srodne

ma da, sve je to isto

njemački ili engleski

hrvatski ili hindu

sve ih znaš na početničkoj razini

    da sam ja tvoja vita

sama sebe ne bih prepoznala

izkurikulirana

